619 Cockatoo Loop, Lakeland, FL 33809 (MLS #G5013192) :: Gate Arty & the Group - Keller Williams Realty Smart
619 Cockatoo Loop
MLS #: G5013192
619 Cockatoo Loop Lakeland, FL 33809 Die Broodmandjie Filippense 1:1 – Ahavah Familie Kerk | Wandel in Liefde
Ahavah November 15, 2016
Samewerking in die Koninkryk is iets wat in teorie maklik klink, maar dikwels is ons as mens besig met ons eie agenda. Iets wat ek opmerk in Paulus se bediening is dat hy ander mense bemagtig. Hy is nie die hoof “haan” in sy eie “hoenderhok” nie. Alles draai nie om hom, sy behoeftes en sy eie belange nie, maar die behoefte van die gemeentes en sy mede diensknegte in God se Koninkryk.
Hy werk nie net saam met slegs die belangrike mense nie, hy ontferm hom oor die jong predikant Timoteus. Hy pleit selfs vir ŉ slaaf (Onesimus) se lewe by sy eienaar om hom terug te neem en te aanvaar as ŉ broeder. Niemand was onbelangrik vir hom nie.
Hy rig hierdie brief aan die gemeente in Filippi, saam met Timoteus as mede skrywers en dienaars van Christus. Hy rig ook nie die brief aan die sogenaamde “belangrike mense” in die gemeente nie, maar aan almal wie aan Christus behoort met hul leierskap.
Wat beteken dit vir my vandag? Ek as mede-dienskneg, wie saam met ander kinders van God ŉ pad stap moet hul belange op my hart dra. Ek moet hul bo my stel en besef dat ek net deel is van die Liggaam van Christus. HY is die hoof (Kop) en ek is net een van die ledemate. Paulus, skrywer van ŉ groot gedeelte van die Nuwe Testament sien homself as ŉ dienskneg. Jesus self het gesê: “Ek is nie hier om gedien te word nie, maar om te dien.” As ons almal hierdie gesindheid van Jesus uitleef, (Vrug van die Gees) dink net aan die positiewe impak wat ons as kinders van God op die wêreld sal hê.
Gebed: Here hou my nederig, hou my naby U wil, hou my in U weë. Soos Paulus die brief aan alle mense in Filippi gerig het, help my ook om ŉ brief te wees vir ander om te lees, sodat ek ŉ verskil kan maak in mense se lewens wie U oor my pad stuur. Juis dat U Naam verheerlik kan word. Amen.
Filippense 1:2 Genade en vrede vir julle van God ons Vader en die Here Jesus Christus!
Genade en vrede is twee dinge wat elkeen van ons soek. Ons almal wil dit ontvang, maar baie van ons deel dit nie maklik uit nie. Elkeen van ons moet genade gee aan ander en dit daagliks uitleef. Dink bietjie, wat is genade? As ek aan genade dink, dink ek aan God. God het ons SO lief gehad (Joh3:16) dat Sy liefde vir ons in aksie oorgegaan het. Hierdie aksie is genade. God gee Sy Seun as Plaasvervanger om in ons plek te sterf. Genade dryf ons tot aksie!
Wanneer ons genade nodig het van God, weet ek dat HY vir my oorvloedige genade sal gee. Genade is onverdiende guns. Wanneer ek genade van ŉ medemens moet ontvang, maak ek daarop staat dat daardie persoon dit vir my moet gee, dit word immers van hom/haar verwag. Ek maak staat op daardie persoon se verhouding met God dat God hom/haar sal oortuig om my te vergewe of genadig te wees. Aan die ander kant, as ek die persoon is wat genade moet gee, hoe bereid is ek om te genade en vergifnis te gee? Jesus praat in Matteus 18 juis hieroor na aanleiding van Petrus se vraag oor vergifnis, lees gerus ook die gelykenis in Mat 18:23-35.
Wanneer ek genade gee aan ander en dit daagliks uitleef, presies op die manier wat ek dit van God en my medemens verwag, sal ek ook vrede uitleef en in vrede leef. Ek sal die vrede van God ervaar asook die vrede van God aan ander illustreer. Daarom bid Paulus die Filippense genade en vrede toe.
Wat beteken dit vir my vandag? Ek moet nie net Genade en vrede van God en my medemens verwag nie, maar moet elke dag genade uitleef teenoor ander, my medemens, my familie, my werkskollegas, selfs hulle met wie ek nie noodwendig saamstem nie, ook my vyande. Dan sal ek in vrede leef. Ek bid elkeen van julle genade en vrede toe vandag, môre en vir jou toekoms.
Gebed: Here, vandag wil ek U bedank vir U vrede en genade. Dankie vir die oorvloed daarvan in ons lewens. Ek bid dat U my bewus sal maak daarvan wanneer ek nie U genade en vrede uitleef en uitdeel aan ander nie, dat U Heilige Gees my daaraan sal herinner. Help my om U genade en vrede voorbeeldig uit te leef. Amen.
Filippense 1:3 Ek dank my God elke keer as ek aan julle dink.
Ons kan die vers uit twee perspektiewe benader. Die van Paulus of vanuit die van die gemeente. As mentor en voorganger van die gemeente bedank hy God vir hulle bydra tot die sukses van die gemeente. Hy besef dat hy as voorganger nie veel te doen het met hul sukses nie. Daarom kry God die eer en word verheerlik daarvoor.
Ek dank “my God” stel ook persoonlike verhouding voor. Paulus gebruik die woord “my” ten opsigte van God. As leier van mense is Paulus nie net afhanklik van God nie, maar persoonlik betrokke. Dit is so maklik om soms so besig te word met die dinge van God, maar die God van die dinge buite rekening te laat. Die woorde “elke keer” stel voor dat hy gereeld hulle aan die Here opgedra het, daarom ook die sukses.
Vanuit die perspektief van die gemeente, hulle is waardig dat hul geestelike leier en mentor God bedank vir hulle, dit stel voor dat hul ŉ bydra gelewer het in die sukses van die gemeente, dat hulle hul gawes uitgeleef het en as liggaam van Christus gefunksioneer het, daarom is Paulus dankbaar teenoor God vir hulle.
Wat beteken dit vir my vandag? Of ek nou in ŉ leierskap posisie is of nie, my bydra wat ek lewer in my geestelike tuiste moet “bedankings-waardig” wees. Kan jou geestelike leier God bedank vir jou bydra in God se Koninkryk? Dra jy saam met die res van jou plaaslike gemeente die las vir siele en vir jou gemeente? Bid jul werklik vir mekaar? Indien jy vandag uit jou gemeente sou gaan, sal omstandighede versleg daar? Sal hul jou mis? Dink daaroor!
As geestelike leier, dank jy God getrou en gereeld vir die sukses in jou bediening of gesin? Bly jy nederig en gedurig in kontak met God? Moet nooit vergeet om steeds genoegsame aandag te gee aan jou persoonlike verhouding met God nie. Ek weet ons kan so besig raak in die bediening van mense dat ons ons persoonlike verhoudings verwaarloos. Moenie dat dit gebeur nie, dit is jou eerste prioriteit.
Gebed: Dankie Here vir my plaaslike gemeente, dankie dat elkeen van hulle die gawes van die Gees besit. Help elkeen van ons om hierdie gawes uit te leef. Herinner ons, soos Paulus, om gereeld vir mekaar te bid en nooit ons eie persoonlike verhouding met U agterweë te laat nie. Amen.
Filippense 1:4 In al my gebede bid ek altyd met blydskap vir julle almal.
Wat ŉ voorreg om op iemand te kan reken vir gebed! Wanneer ons in ŉ moeilike situasie beland en iemand sê: “Ek bid saam met jou” of ” Ek bid vir jou” Voel mens nie alleen in jou stryd nie. Paulus verseker die Filippense gemeente daarvan dat hy vir hul bid.
As leier tree Paulus in vir hulle, hy vul die gaping. In Esegiël 22:30 lees ons: “Ek het iemand tussen hulle gesoek wat ŉ muur sou bou en vir die stad in die bres sou tree…” Om “in die bres te tree”, word in talle Engelse vertalings vertaal as: “to stand in the gap” Om vir mense te bid vul ek die gaping wat hul omstandighede laat. Paulus verseker die gemeente daarvan dat hy nie slegs nou en dan vir hulle bid nie, maar in “AL MY GEBEDE” bid ek, verder dat hierdie gebede met BLYDSKAP gedoen word vir EKLEEN van hulle.
Wat beteken dit vir my vandag?
My pa was ŉ man van God, ŉ toegewyde gebedsman tot die dag van sy dood. Ek onthou toe hy een keer na ŉ hartomlyning operasie in trane vir my gesê het: Seun bid vir my, ek kan nie nou self bid nie” Op daardie oomblik het my pa nodig gehad dat ek “in die gap” vir hom staan, namens hom moes intree by God.
Soms sê ons maklik “Ek bid vir jou”, maar doen ons werklik? Dis maklik om dit te sê, maar bedoel jy dit? Paulus beskou voorbidding as ŉ blydskap en ŉ voorreg. Hy bid ook vir almal, nie net sekere belangrike mense, of net sy vriende nie.
Kom ons maak vandag ŉ “commitment” om werklik vir mekaar te bid, en nie net die woorde ” ek bid vir jou” te gebruik om iemand valse hoop te gee nie. Sê eerder: “As die Heilige Gees my herinner, sal ek vir jou bid.” Dan moet ons getrou wees wanneer ons aan mense dink, om regtig vir hul te bid.
Het jy dalk vandag gebed nodig? Vra mense wie jy vertrou om vir jou in te tree. Bid vir mekaar! (Jak 5:16) Het jy dalk mense belowe om vir hul te bid? Doen dit want hul reken op jou!
Gebed: Here, eerstens wil ek U kom dankie sê vir die krag van gebed. Staan my asseblief by om nooit weer leë beloftes te maak ten opsigte van voorbidding nie. Wanneer ek weet van iemand wie gebed nodig het, dat ek werklik sal bid. Omring my ook met mense wie vir my bid. Elkeen van ons het voorbidding nodig. Dankie dat U die antwoord is op al ons gebede. Amen.
Fillipense1:5 “… omdat julle van die eerste dag af tot nou toe saamgewerk het aan die verkondiging van die evangelie.”
Wat dryf Paulus om so getrou vir die gemeente te bid? Samewerking! Daar is nie ŉ beter motivering as juis medeverantwoordelikheid nie. In die vorige vers sê hy dat hy in al sy gebede elke dag vir elkeen van hul bid. Dit gebeur juis omdat hy dankbaar is. Daar is ŉ spreekwoord wat sê: “Nood leer bid”, maar ek glo dat dankbaarheid ons inspireer tot opregte gebed.
Waaroor is Paulus dankbaar? Hy dank God omdat hulle van dag een af aanhou inkoop het en saamgewerk het om die gemeente suksesvol te maak. Hier is die geheim van ŉ voorspoedige, suksesvolle gemeente volgens Paulus: Eerstens, mense het van dag een af saamgewerk. Tweedens, hulle het bly saamwerk. Derdens die gemeente is medeverantwoordelik. Vierdens hulle almal saam verkondiging die evangelie (Goeie Nuus) aan ander.
Samewerking in die gemeente gaan verder as goeie diensroosters en ŉ klomp mense wie betrokke is. Samewerking gaan gepaard met eensgesindheid. Wat was die geheim van die Handelinge kerk? Eendragtigheid (Sien Handelinge 1:14 en 2:4) Die oorspronklike woord wat vertaal word as “eensgesind” of eendragtig” of “op een plek bymekaar”, is dieselfde woord in Grieks en beteken : “with one accord” (met een doel) Deur in verhouding met mekaar te bly saamwerk deur ons gawes te gebruik, besef ons dat dit nie gaan oor die leier, die dominee, die pastoor of leraar nie, maar oor God se Koninkryk en God se Naam.
Elkeen van ons, of ons die deur oopsluit, die klank hanteer, ŉ instrument speel, by ŉ bediening betrokke is, tee skink, skottelgoed was of wat ook al, jy is deel van die sukses, as medeverantwoordelike is jy deel van die sukses storie van jou plaaslike gemeente. As iemand Jesus aanneem, het jy bygedra daartoe. Die evangelie moet bly verkondig word. Alles draai om die evangelie, as ons ophou om die evangelie (Goeie Nuus) te verkondig, hou ons op om ŉ bestaansreg te hê.
Hoe lyk dit? Is jy deel van die sukses van jou gemeente? Jou bydra wat jy lewer en die finansiële bydrae wat jy maak, dra by tot die sukses ! Dankie! Dit inspireer ook die leierskap van jou gemeente om uit dankbaarheid vir jou te bid, volgens Paulus. As leier dank ek God vir elke persoon in die gemeente, want ek weet ek kan dit beslis nie alleen doen nie.
Gebed: Here baie dankie vir my plaaslike gemeente, dankie vir elkeen sy bydra tot die sukses van ons gemeente. Dankie dat ek dit nie op my eie kan doen nie, dat ek elke gemeentelid, besoeker, kind, grootmens elke leier en spanlid nodig het om U Evangelie te verkondig, sodat ons saam, as Liggaam van Christus suksesvol kan wees. Hou ons nederig opreg en dankbaar. Amen.
Filippense 1:6 “Ek is veral ook daarvan oortuig dat God, wat die goeie werk in julle begin het, dit end-uit sal voer en dit sal voleindig op die dag wanneer Christus Jesus kom.”
As ons op ons eie kragte staatmaak kan ons maklik in onsself twyfel. Gelukkig het ons nie nodig om op ons eie krag deur die lewe te gaan nie. Ons staan nie alleen in tye van beproewing, versoekings en trauma nie. Ons staan ook nie alleen as dit kom by sukses, oorwinning en voorspoed nie. Paulus bid vir die gemeente, maar dit wat hom laat rustig voel is die feit dat God hul in alle omstandighede deurdra en naby hulle is. Deur Sy genade groei ons geestelik.
Hy gebruik die woorde: “Ek is veral ook daarvan oortuig…” Dit wat die vernaamste uitstaan is die feit dat God jul sal deurdra. Paulus twyfel geensins in die krag en vermoë van God nie. Daar gaan swaar tye kom, maar ek weet dat God jul sal deurdra, sê Paulus. Waarom? Want God doen nie halwe werk nie! God begin nie iets wat Hy nie klaar maak nie. Die werk wat God in jou begin het, deur redding, is net die begin van die pad. God sal dit end-uit deurvoer, tot wanneer dit nie meer nodig gaan wees nie.
Paulus se absolute vertroue in God se vermoë om die gemeente in alle omstandighede by te staan is vir my vandag ŉ inspirasie. Ons weet dit, maar vergeet dit ook dikwels as dinge minder goed gaan. Jou en my lewe is God se werk, God maak nie foute nie, daarom kan ons vas glo dat God wie die werk van redding uit genade begin het ook ons sal bystaan en help om te groei na die Beeld van Sy Seun.
Dalk is jy vandag moedeloos met jou geestelike lewe, of jy gaan dalk deur siekte, pyn, hartseer of ŉ ander moeilike situasie. Weet dit, God is met jou! Dit wat jy ervaar is tydelik, God het jou vertrou dat jy hierdie situasie kan hanteer.
Die duiwel kan ons so dikwels moedeloos maak en in ons gedagtewêreld aanval. Hy maak ons wys dat ons nie goed genoeg vir God is nie. Hoor wat sê Paulus in my eie woorde: God sal jou geestelike groei, jou geestelike sukses end-uit voer en dit sal aanhou tot op die dag wanneer Christus Jesus weer kom. Hy sal jou end-uit bystaan en lei. Feit: God lei my as ek ly! God help my ook tot sukses, dis nooit in my eie krag nie.
Gebed: Dankie dierbare Vader dat U die werk in my begin het, ek kan dit nie self gedoen het nie. Dankie dat U my uit genade red. Bo alles, dankie dat U my nie daar los dat ek op my eie stoom moet groei nie, U het die werk begin aan die kruis, U staan my ook by om meer en meer soos U te word en minder en minder van myself. Ek loof U omdat u ook by my gaan bly, end-uit. Amen.
Filippense 1:7 Dit is ook heeltemal reg dat ek so oor julle almal dink, omdat julle my na aan die hart lê. Julle deel immers almal saam met my in die genade wat God my gee, sowel in my gevangenskap as in my verdediging van die evangelie en die bevestiging van die waarheid daarvan.
Paulus was ŉ taakgerigte persoon, hy het bekend gestaan as die grootste vervolger van die Christendom van sy tyd. Hy het dit sy taak gemaak om Christene te vervolg en dood te maak. Na sy bekering was hy nie minder taakgerig nie, inteendeel hy het bekend geword as die apostel van die heidinne, hy het drie sendingreise deur die bekende wêreld van sy tyd ondergaan om gemeentes te stig en die evangelie te deel. Hy het dit sy taak gemaak om die heidinne te bereik met die blye boodskap.
Daar is tog iets in Paulus wat verander het, sy harde hart, is nou ŉ hart van vlees (Volgens – Esegiël 36:26) Ons lees hier dat God ŉ ongekende liefde vir sy medemens gegee het saam met sy dryf om take te verrig. Hy het ŉ liefde in sy hart vir ALMAL, terwyl hy aan hul dink in gebed. Dit kom ook nie net van Paulus se kant nie, die gemeente deel in sy vreugdes en sukses wat hy deur die genade van God ervaar, maar ook in sy las van gevangenisskap en sy taak om die evangelie te bevestig aan ander.
Dat God ŉ liefde vir mense in Sy kinders “inplant” God wil hê dat ons ons medemens moet liefhê en op die hande dra, daar is tientalle voorbeelde daarvan in die Skrif. Liefde is die goue draad deur die Bybel. Liefde is dit wat God gedryf het om Sy Seun op te offer. Liefde is dit wat jou en my moet dryf tot sukses.
Tweedens het die liefde van Paulus in sy hart vir die mense, hulle beïnvloed om ook aan hom liefde te bewys op drie maniere. Hulle het gedeel in sy sukses, las van gevangenisskap en sy taak om die evangelie te bevestig as die waarheid. Die evangelie was moeilik aanvaar deur Jood en Heidin. Jesus was ŉ “nuwe konsep” vir baie. Maar Paulus weet dat die gemeente vir hom intree en saam met hom hierdie las dra.
Kom ons dra mekaar se laste, sukses en take. Dit is tog immers wat liefde is. (Gal 6:2) Jesus bevestig dat liefde die “nuwe gebod” is. (Joh 13:34) Onthou altyd dat liefde van twee kante af kom! Paulus gee sy onvoorwaardelike liefde aan die gemeente en hulle weer vir hom, so dra ons mekaar se laste, take en sukses. Dit is wat “kerk” werklik is.
Gebed: Here my begeerte vandag is om ander mense se sukses te kom vier, dankie dat U ander mense suksesvol maak. Ek bid vandag ook dat u hul sukses sal vermeerder. Verder bid ek dat U my sal help om ander se laste met deernis saam met hul te dra. Laastens vir wysheid om ander by te staan in hul take om die evangelie van vrede te verkondig. Dankie dat U ook ander mense gebruik om my weer by te staan en vir my te bid. Amen.
Filippense 1:8 “God is my getuie, Hy weet hoe ek na julle almal verlang met die liefde van Christus Jesus in my hart.”
Liefde is sekerlik een die belangrikste emosies wat mens kan beleef. Liefde veroorsaak dat mense anders optree as gewoonlik. Wanneer ŉ mens liefde ervaar maak dit jou sommer meer positief en meer effektief in alles wat jy aanpak, selfs opgewonde oor die lewe en alles rondom jou. Kyk maar na verliefdes, hulle sing en fluit en het sommer ŉ huppel in die stappie.
Liefde kom van God, inteendeel God het nie net liefde nie, GOD IS LIEFDE (1Joh 4:8). Die liefde van God dring ons om effektief te leef, om Goddelike eienskappe te openbaar en mense positief te beïnvloed. Paulus reken in hierdie vers dat God sy hart ken, dat sy hart vol verlange en liefde is vir die gemeente. Die liefde van Christus. Dit is ŉ liefde wat net Christus in jou hart kan uitstort.
Liefde word gebore uit God. Liefde is die samebindende faktor van die vrug van die Gees. Probeer bietjie om vreugdevol, vredeliewend, geduldig, vriendelik, goedhartig, getrou, nederig te wees of selfbeheersing uit te leef sonder liefde in jou hart. (n.a.v. Gal 5:22,23) Onmoontlik! Die teendeel, die werke van die vlees volgens Gal 5:19-21 is moontlik slegs wanneer liefde afwesig is. Daarom glo ek dat Christus se liefde ons dring tot vrug en effektiewe Godsdiens (Verhouding)
Kinders van God moet die vrug van die Gees uitleef en versprei in die wêreld. Paulus is ŉ voorbeeld vir ons, hy het die getuienis van God dat hy ŉ liefde vir ander in sy hart het. Hoe lyk jou liefde vir jou medemens? Kan God op jou reken om liefde aan jou medemens uit te deel. Liefde is soos ŉ aansteeklike siekte, wanneer ons liefde gee, sal ons liefde ontvang en die liefde epidemie sal maklik versprei.
Vertrou die Here om jou vandag by te staan om Sy liefde te deel met ander. Doen vandag die glimlag “challenge” Kyk hoeveel mense glimlag terug as jy eerste vir hulle glimlag. Dit sal jou wys hoe liefde aansteeklik is. Christus “in ons” moet ook Christus “deur ons” wees.
Gebed: Here help my om vandag U liefde te wees vir ander mense. My gebed is dat hulle U in my sal raaksien. Help my om alle mense dieselfde te hanteer. Vul my met U liefde, sodat ek dit kan uitleef en deel met ander. Amen.
Filippense 1:9 “Ook bid ek dat julle liefde al hoe meer sal toeneem in begrip en fyn aanvoeling”
Geestelike volwassenheid behoort kinders van God se doelwit te wees. Ons kan nie bekostig om geestelike babas te bly en die “melk van die Woord” as voeding te bly gebruik nie. Volgens 1Pet 2:2 moet ons smag na die melk, SODAT ons kan opgroei. Melk bevat nie al die voedingswaarde wat ŉ volwasse mens nodig het nie, jy moet steak ook eet (gelukkig!). ŉ Gebalanseerde dieet bevat al die benodigde voedingstowwe om ons fisiese liggaam in stand te hou. So ook m.b.t. ons geestelike lewe. Ons het vaste kos nodig, dit is vir volwassenes. (sien Hebreërs 5:14)
Dit is presies wat Paulus hier die mense in die gemeente toebid. Hy bid dat hulle “ … al hoe meer sal toeneem…” Geestelike groei is so noodsaaklik, want as volwasse kind van God leef ek my skeppingsdoel uit. Jesus sê mos nie verniet dat elke loot wat vrug dra word skoongemaak, sodat meer vrug dra, (Joh 15:1-8). Meer vrug beteken dat ons meer effektief funksioneer. Waarin moet ons toeneem? Liefde, begrip en ŉ fyn aanvoeling. As ek liefde het, sal ek begrip hê vir God en my medemens, as ek begrip het sal ek ŉ fyn aanvoeling ontwikkel vir my medemens en die inspraak van die Heilige Gees in my lewe.
Liefde is meer as ŉ gevoel, dit is ŉ besluit. Om hulle lief te hê wie my nie liefhet nie. Ware liefde van God is om jou teëstanders ook lief te hê, nie net die mense wie in my voorkeure pas nie. Om in liefde te groei, moet ek opreg vir iemand mense begin bid. Jy sal daardie persoon lief kry, want God sal dit in jou hart werk.
Om in begrip te groei, moet ander en hul omstandighede begin verstaan, wegkyk van myself af, wegkyk van my belange, my voorkeur, my verwysingsraamwerk af en God se idee oor daardie persoon raaksien. Dit kan slegs gebeur deur opregte liefde. Vergroot jou horison en denkwyse oor ander, begryp ander se omstandighede, dan sal jy groei.
As ek ŉ begrip vir ander ontwikkel vir ander sal ek ŉ fyn aanvoeling ontwikkel om mense te hanteer soos God dit van my verwag. Hierdie fyn aanvoeling gaan verder as net vir my medemens, dit sal ook ŉ fyn aanvoeling wees vir die stem van God in my lewe.
Gebed: Here maak my sensitief met ŉ fyn aanvoeling vir U stem, U oortuiging in my lewe, dat ek mense deur U oë en op grond van U liefde kan hanteer. Dankie Vader dat dit U my daartoe kan in staat stel en help om geestelik te groei en nader te kom aan die Beeld van U Seun, Jesus Christus. Amen.
Filippense 1:10 “… sodat julle die dinge sal kan onderskei waarop dit werklik aankom. Dan sal julle op die dag wanneer Christus kom, onberispelik en sonder blaam wees”
In vers 9 bid Paulus dat die Gemeente sal groei in hul begrip en aanvoeling vir mekaar. Nou gee hy die rede waarom dit belangrik is om begrip vir mekaar te onwikkel. Die rede is as volg: “… sodat julle die dinge sal kan onderskei waarop dit aankom.” Met ander woorde dat ons die belangrike dinge in die lewe, dit wat God se wil is kan onderskei van die minder belangrike. So wat is die belangrike dinge volgens Paulus, ook hierop antwoord hy: “Dat ons onberispelik en sonder blaam voor God kan staan eendag”.
Dat ons liefde vir God en ons medemens sal groei. Wanneer ons konstant groei in liefde, groei ons outomaties nader aan die beeld van God. God is liefde, en HY het deur liefde Sy Eniggebore Seun Jesus Christus gestuur om in ons plek te sterf. God het deur liefde Sy Heilige Gees aan ons gegee as geskenk om langs ons te staan en in ons te woon, sodat Hy ons kan lei om vlekkeloos voor God te wees eendag.
Ek en jy het die voorreg om die kroon van God se skepping te wees, die enigste wese wie kan redeneer en kies. God kies om Jesus en die Heilige Gees te gee om ons by te staan in die proses. Ons moet kies om deel te wees van hierdie groeiproses. Hoe? Deur daagliks in deernis en omgee te groei en ŉ onderskeidings vermoë te ontwikkel. Dit sal my in staat stel dat God se inspraak in my lewe effektief word, sodat ek kan onderskei wat God in my lewe wil bereik of watter dinge onbelangrik is.
Onderskeiding tussen reg en verkeerd is iets wat elke mens besit, God het ons so geskape, maar deur die invloed van ons vlees (Gal 5) wat teen ons gees en die Gees van God bly stry om die verkeerde te doen, verloor ons dikwels die vermoë om reg te kies. Ons verloor nie die vermoë om te kies totaal nie, maar ons word so beïnvloed deur ons vlees dat ons verkeerde keuses maak.
Wanneer ons onder beheer van die Gees van God leef, skep ons die “geleentheid” dat die Heilige Gees ons onderskeidings vermoë aanspreek en ons help om liefde die regte keuses te maak. Regte keuses help ons om sodoende nader te groei aan die Beeld van Sy Seun, Jesus Christus. Wat vlekkeloos is.
Gebed: Here ek kies U, ek kies U liefde en wat U belangrik ag vir my lewe, help my om dit uit te leef. Amen.